SELETUSKIRI

1.ETTEPANEKU TAUST

•Ettepaneku põhjused ja eesmärgid

Kehtivate geograafiliste tähiste kaitse edendamise ja laiendamise poliitika rahvusvahelisel tasandil on üks prioriteetseid strateegiaid rahvusvahelise põllumajandustoodetega kauplemise kestlikkuse suurendamiseks. Selle abil saab tõhustada Euroopa Liidu kvaliteedipoliitikat, võidelda ebaausa tegevusega ning vältida kõnealuste tähiste väärkasutamist. ELi põllumajandustoodete väärtustamine aitab kaasa nende ekspordile, tugevdades seega ELi majanduse konkurentsivõimet.

Hiina on ELi suuruselt teine kaubanduspartner ja EL on Hiina suurim kaubanduspartner. Hiina ja Euroopa vahelise kaubavahetuse väärtus on keskmiselt üle ühe miljardi euro päevas. Põllumajanduslike toiduainetega kauplemine on sellises kaubandussuhtes määrava tähtsusega ning ELi ja Hiina vaheline kaubandusbilanss on ELi jaoks selgelt positiivne. EL registreeris 2018. aastal selles sektoris kaubavahetuses Hiinaga 5,4 miljardi euro suuruse kaubandusbilansi ülejäägi. ELi jaoks oli Hiina suuruselt teine ekspordi sihtkoht (11 miljardit eurot) ja impordi arvestuses oli ta kolmandal kohal (5,6 miljardit eurot). Need arvud on vastuolus ELi ja Hiina vahelise üldise kaubavahetuse puudujäägiga, mis oli 2018. aastal 184,9 miljardit eurot (209,9 miljardit eurot ekspordi puhul ja 394,8 miljardit eurot impordi puhul).

Hiina keskklass peaks järgmise kolme aasta jooksul jõudma 500 miljoni inimeseni ja selline areng suurendab nõudlust kvaliteetsete toodete ja seega ka Euroopa geograafiliste tähistega kaitstud toodete järele. Põllumajanduse ja maaelu arengu peadirektoraadi 2013. aastal tellitud uuringu kohaselt müüakse geograafilise tähisega kaitstud toodet keskmiselt rohkem kui kaks korda kõrgema hinnaga kui sarnast geograafilise tähiseta toodet. Seega saavad sõlmitavast lepingust kasu Euroopa tootjad ja see peaks andma tõuke maapiirkondadele, kus neid tooteid valmistatakse.

See leping on ka järjekordne samm geograafiliste tähiste üldise tunnustamise ja nende kaitsmise tähtsustamise suunas ja seda protsessi juhib EL mitmesuguste selliste vabakaubanduslepingute kaudu, mida ta on viimastel aastatel allkirjastanud.

Lisaks majanduslikule kasule on leping verstapostiks meie suhetes Hiinaga, kuna see on esimene oluline allkirjastatud kahepoolne kaubandusleping ELi ja Hiina vahel. Samuti on see märk mõlema poole pühendumusest kaubandussuhete tugevdamisele ning sümboliseerib meie avatust ja rahvusvaheliste eeskirjade austamist kaubandussuhete alusena.

Nõukogu andis 10. septembril 2010 loa alustada läbirääkimisi Hiinaga sõlmitava lepingu üle, et saavutada lepingu kohaldamisalasse kuuluvate geograafiliste tähiste võimalikult kõrge kaitsetase ning näha ette vahendid võitluseks pettuse ja geograafiliste tähiste väärkasutamise vastu.

Kõnealuste läbirääkimisjuhiste alusel on komisjon pidanud Hiina Rahvavabariigiga läbirääkimisi ambitsioonika ja laiaulatusliku lepingu üle, mis käsitleb koostööd ja geograafiliste tähiste kaitset.

Komisjon teeb järgmised ettepanekud nõukogu otsuste kohta:

–Ettepanek: nõukogu otsus Euroopa Liidu ja Hiina Rahvavabariigi valitsuse vahelise geograafiliste tähiste alast koostööd ja nende tähiste kaitset käsitleva lepingu Euroopa Liidu nimel allkirjastamise kohta.

–Ettepanek: nõukogu otsus Euroopa Liidu ja Hiina Rahvavabariigi valitsuse vahelise geograafiliste tähiste alast koostööd ja nende tähiste kaitset käsitleva lepingu Euroopa Liidu nimel sõlmimise kohta.

Lisatud nõukogu otsuse ettepanek on õiguslik vahend Euroopa Liidu ja Hiina Rahvavabariigi valitsuse vahelise geograafiliste tähiste alast koostööd ja nende tähiste kaitset käsitleva lepingu allkirjastamiseks.

•Kooskõla poliitikavaldkonnas praegu kehtivate õigusnormidega

Lepingu sõlmimine on kooskõlas ELi üldstrateegiaga ELi geograafiliste tähiste poliitika edendamiseks. Algatuse eesmärk on tagada kõrgetasemeline kaitse – vähemalt TRIPS+ artikli 23 tasemel – ELi geograafiliste tähiste loetelule Hiina Rahvavabariigis ja Hiina geograafilistele tähistele ELis. Algatus annab geograafilisi tähiseid kandvate toodete tootjatele konkurentsieelise.

•Kooskõla muude liidu tegevuspõhimõtetega

Geograafilisi tähiseid käsitleva kahepoolse lepingu sõlmimine Hiina Rahvavabariigiga on kooskõlas ELi välistegevusega ja eelkõige liidu eesmärkidega, mis on seotud ELi strateegiaga geograafiliste tähiste poliitika edendamiseks.

2.ÕIGUSLIK ALUS, SUBSIDIAARSUS JA PROPORTSIONAALSUS